b'\n_START_ARTICLE_\nSU-152\n_START_SECTION_\nEellugu\n_START_PARAGRAPH_\nDetsembris 1942 saadud luureandmed n\xc3\xa4itasid, et sakslased kavatsevad 1943. aasta suvekampaanias kasutusele v\xc3\xb5tta uued soomusmasinad (Panther ja Elefant). Selle vastukaaluks otsustati v\xc3\xa4lja t\xc3\xb6\xc3\xb6tada raske liikursuurt\xc3\xbckk. Uue masinaga hakkasid tegelema T\xc5\xa1eljabinski tehase nr 100 konstruktorid ning projekt sai koondnimeks "Objekt 236" (vene \xd0\x9e\xd0\xb1\xd1\x8a\xd0\xb5\xd0\xba\xd1\x82 236). Katsemasinat hakati ehitama 31. detsembril 1942 ning juba 25. jaanuaril 1943 oli uus masin valmis, seega valmis masin k\xc3\xb5igest 25 \xc3\xb6\xc3\xb6p\xc3\xa4evaga. Edasi l\xc3\xa4ks masin koodnimega KV-14 katsetustele. 14. veebruaril 1943 v\xc3\xb5eti liikursuurt\xc3\xbckk Punaarmee relvastusse nimega SU-152 ja 1. m\xc3\xa4rtsil algas T\xc5\xa1eljabinskis masina seeriatootmine.\n_START_SECTION_\nSU-152 tehniline lahendus\n_START_PARAGRAPH_\nLiikursuurt\xc3\xbckki SU-152 hakati tootma tanki KV-1S \xc5\xa1assiile, mis tol ajal oli samuti seeriatootmises. _NEWLINE_SU-152 pearelvaks sai pilusuudmepiduriga 152 mm haubits ML-20S, mille raua pikkuseks oli 26,8 kaliibrit. Selle haubitsa soomust l\xc3\xa4bistava m\xc3\xbcrsu algkiiruseks oli 600 m/s ning 2000 meetri pealt l\xc3\xa4bistas see 100 mm soomust. Soomustl\xc3\xa4bistava m\xc3\xbcrsu kaal oli 48,78 ja kild-fugassm\xc3\xbcrsul 43,5 kg ning selle algkiiruseks oli 655 m/s. Kuna haubits ML-20S oli liiga suur, ei olnud v\xc3\xb5imalik paigutada seda liikuvasse torni nagu tankil KV-2, vaid selle jaoks oli vaja ehitada korpusele kinnine liikumatu soomustorn nagu n\xc3\xa4iteks sakslaste StuG III-l. Kahurit oli v\xc3\xb5imalik liigutada horisontaalselt m\xc3\xb5lemale k\xc3\xbcljele 6\xc2\xb0 (kokku 12\xc2\xb0), vertikaalselt aga \xe2\x88\x925\xc2\xb0 kuni +18\xc2\xb0. Kahuri laskekiirus oli aga v\xc3\xa4ga v\xc3\xa4ike, 2 lasku minutis. Liikur oli varustatud panoraamsihikuga kaugete m\xc3\xa4rkide tulistamiseks ning otsesihtimisega laskmisel teleskoopsihikuga ST-10. Otsesihtimise laskekauguseks oli 700 m. Masina torni lael oli viis prisma vaatepilu, peale nende oli torni esiseinas veel ka juht-mehaaniku tripleksklaasiga kaetud vaatepilu. Tootmise k\xc3\xa4igus projekteeriti masinale turell 12,7 mm \xc3\xb5hut\xc3\xb5rjekuulipilduja D\xc5\xa0K (vene \xd0\x94\xd0\xa8\xd0\x9a) jaoks._NEWLINE_Soomuse paksus suurt\xc3\xbckimaskil oli 120, korpuse esik\xc3\xbcljel 70 ja k\xc3\xbclgedel 60 mm._NEWLINE_Liikursuurt\xc3\xbckid varustati raadiojaamadega 10-RK-26 ning sisemiseks sidepidamiseks deadmega TPU-3. _NEWLINE_KV-1S tootmise l\xc3\xb5petamisega l\xc3\xb5ppes ka 1943. aasta l\xc3\xb5pus SU-152 tootmine, mida selleks ajaks oli valminud 704 masinat.'